《倦寻芳 送成容若扈从北行》
清代·严绳孙

凤城东去，一片斜阳，千里红叶。便不凄凉，早是凄凉时节。

云骢渐抛珠汗渍，桃花鞭影明灭。笑回头，有蒲萄酒暖，当垆如月。

算此去、金波正满，何处关山，玉笛吹裂。古镇黄花，看即满头须折。

扈跸长杨人自好，翠帷未惯伤离别。只归来，古奚囊、尽添冰雪。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。